Kirtimų geležinkelio stotis

Kirtimų geležinkelio stotis – geležinkelio stotis Kirtimuose, Vilniaus miesto pietinėje dalyje, prie Vilniaus–Lydos geležinkelio. Aptarnaujami pietiniai Vilniaus pramonės rajonai, Vilniaus tarptautinis oro uostas. Stoja traukiniai Vilnius–Jašiūnai. Keturiais bėgių ruožais nuolat juda sąstatai. Pro čia tranzitu vyksta traukiniai iš Baltarusijos, kurie trumpam stabteli patikrinti stabdžių.

Kirtimų–Vilniaus tarpstotyje yra draudžiamas prekinių traukinių eismas, kadangi bėgiais labai greitai leidžiamasi į Vilniaus pusę žemyn. Saugumo sumetimais šiuo tarpstočiu dabar leidžiama važiuoti tik santykinai lengviems keleiviniams traukiniams. Visi kroviniai į stotį yra atvežami ir išvežami pro Valčiūnus ir Vaidotus.

Istorija 

Įkurta 1884 m. Baigiantis II pasauliniam karui ir jau pasitraukus vokiečiams, 1945 m. į Kirtimų stotį iš Tiraspolio atvyko krovininis ešelonas, gabenęs šaudmenis į Zoknių aerodromą prie Šiaulių. Traukiniui leidžiantis nuo kalno nesuveikė garvežio stabdžiai ir į Vilniaus keleivinę stotį sąstatas atlėkė 60 kilometrų per valandą greičiu. Traukinys su sprogmenimis stotyje atsitrenkė į čia važiavusį manevrinį traukinį – avarijos metu įvyko didžiulis sprogimas, kurio metu nukentėjo stotis ir aplinkiniai pastatai. Po šios katastrofos nuo Kirtimų link Vilniaus imtas riboti sunkių krovininių traukinių eismas.

Iki maršruto panaikinimo 2015 m. stotyje stodavo priemiestiniai keleiviniai traukiniai į Stasylų stotį. Apie 2020 m. keleivinių traukinių eismas atnaujintas, tačiau nebe iki Stasylų, bet iki Jašiūnų.

Šaltiniai 

Vilniaus geležinkelio stotys